Валтер Скотт

Валтер Скотт,  Sir Walter Scott, *15. август 1771, Единбург – †21. септембер 1832, Ебботсфорд, Шкоция — шкотскый писатель, поет, прозаик в истории литературы поважованый за основателя жанра историчного роману.Encyclopedia BritannicaМихальська Н., Щавурський Б.

 Биография  
Отець Скотта быв правник, а мати была дѣвка дохтора. Од малости Валтер любив слухати родинны спомины и повѣданя старых своякох о шкотской минувшинѣ, и необавкы став ся лачным читательом книг. Мав на чудо добру память и скоро ся в нему вывинули любовь и глубоке розумѣня историчного боя его шкотскых предкох. Абсолвовав середню школу в Единбургу, а тыж едно полуроча навщѣвовав гимназию в Келсо. Од року 1786 быв на правничой службѣ як практикант в канцеларни свого отця. Его далшы штудии и правнича практика были бессистемны, понеже оддавав ся тыж сполоченской чинности и вельо читав з италианскых, испанскых, французскых, нѣмецкых и латинскых книжок. В децембрѣ 1797 оженив ся з Шарлоттов Карпентер, што походила з французского роду, з котров щастливо прожив до ей смерти в року 1826. В року 1799 достав уряд правника при шерифѣ грофства Селкирк, в котром зоставав до конця живота, а од року 1806 — секретаря Найвысшого суда в Единбургу. Активно ся занимав литературнов чинностьов, котра спочатку концентровала ся на поезию и товмачѣня. Литературну славу собѣ зыскав тритомным выданьом Вандровна поезия шкотского погранича (Minstrelsy of the Scottish Border), 1802–1803, де устну поезию, котра была позната лем в розличных показеных вариантах «вернув» до рафинованой литературной формы. Од року 1814 Скотт зачинать писати историчны романы, котры мали великый успѣх у читателя и добрѣ ся продавали. Маючи великы заробкы, зачав розбудововати каштель и выступовав як щедрый пан, нерозважно подписовав векслы в рахунок своих будучых заробкох. В року 1825 настала банкова криза, и выдавательство братох Баллантайнох, де мав велику финанчну частку, скраховало. Свой вшиток маеток мусѣв дати у залог своим кредиторам и одтеперь писав каждорочно еден роман, жебы выплатив величезный довг (тогды , або днесь ). В року 1826 умерла му жена. В року 1831 здоровля му ся так показило, же мусѣв ся лишити писаня. 

Але его романы добрѣ ся продавали и неодовго по его смерти цѣлый довг быв выплаченый. Днесь в его каштелю розмѣщеный музей писателя.

 Творба 
Поезия 
Творчость Скотта ся зачала поезиев и тота етапа ся протягла до року 1813. Зыскавши успѣх з  поезиев, основанов на людовых мотивах шкотскых вандровных поетох, продовжив ити тов дорогов в далшых росповѣдных баладах. Про тоты баладичны поемы суть характерны ясна и динамична росповѣдь, поуживаня шкотскых регионализмох, щирый патос, роскошны образы природы, што зостають вкарбованы в память. 
  Вандровна поезия шкотского погранича (Minstrelsy of the Scottish Border, 3 vol., 1802–1803).
 Спѣв послѣдного барда (The Lay of the Last Minstrel, 1805).
 Мармион (Marmion, 1808).
 Владарька озера (The Lady of the Lake, 1810)
Проза
Скотт написав , 19 з них посвячены Шкоции. Серед «шкотскых» романох:
 Веверли (Waverley, or Tis Sixty Years Since, 1814), 
 Гай Маннеринґ (Guy Mannering, or The Astrologer, 1815), 
 Антикварий (The Antiquary, 1816), 
 Пуритане (Old Mortality, 1816), 
 Роб Рой (Rob Roy, 1818), 
 Легенда Монтроуза (Тhе Legend of Montrose, 1819). 
Англицка история описана в романах:
 Айвенго (Ivanhoe, 1820), 
 Монастырь (The Monastery, 1820), 
 Абат (Thе Abbot, 1820), 
 Кенилворт (Kenilworth, 1821), 
 Вудсток (Woodstock; or The Cavalier, 1826). 
Французска история описана в романѣ Квентин Дорвард (Quentin Dorward, 1823), а тыж историко-биографичной книзѣ Живот Наполеона Бонапарта (The Life of Napoleon Buonaparte, 1827).

Вызнам
Творчость Скотта зачала нову етапу в розвою роману. При высоком умѣлецком майстерствѣ, ровном найлѣпшым писателям свого часу, Скотт перевершив их глубинов своей историчной концепции, ай совершенѣйшым способом побудовы романа и роскрытя характерох постав. Романтизм у Скотта иде въедно з ясно выраженыма реалистичныма компонентами; автор описуе вызнамны историчны подѣи, указуе роль социалных конфликтох в истории людства, народны рухы, повнокровны народны характеры, акцентуе зависимость долѣ окремого чоловѣка од хода историчных процесох. Скотт рисуе особености каждоденного живота люди, их обычаи, натуру, колорит держав и епох, его романы повны етнографичныма реалиями, майстерно змальованы баталны сцены, детално описаны портреты постав, обстояня их живота и дѣятельства. Скотт ся держав конзервативных поглядох, быв сторонником влады ториовцьох и конштитучной монархии, вызнавав право люду на бой против гноблѣня, але мав страх з револуций, передвзято ся становив ку идеи влады люду.

 Интересны факты 
 Векшину своих знань Валтер Скотт достав не во школах, а путьом читаня книг и вдякы своей феноменалной памяти;
 По первом успѣшном историчном романѣ Веверли, 1814, выданом анонимно, далшы тринадцять рокы выдавав романы под псевдом «автор Веверли»; аж в року 1827 (финансово збанкротовавши) Скотт отворив тайну и послѣдны три рокы не прятав авторство;
 Популарна днесь назва професии freelancer = працовник слободной професии походить з романа Айвенго, 1820, де  free lancer-ы были наяты рыцарѣ, ланчарѣ; а слово lance =ланча достало ся аж и до украинского словника Гринченка.

 Жерела и одказы 

 Михальська Н., Щавурський Б. (ред): Скотт Вальтер //Зарубіжні письменники. Енциклопедичний довідник   — Тернопіль : Навчальна книга — Богдан, 2006. —  —  —  

 Референции 

Катеґорія:Англоязычны писателе